শাঁওইল তাঁতশিল্প ও হাট

শাঁওইল তাঁতশিল্প ও হাট হলো বগুড়ার আদমদীঘি উপজেলার নশরতপুর ইউনিয়নের শাঁওইল গ্রামে প্রাচীন ও ঐতিহ্যবাহী একটি গ্রামীণ তাঁতশিল্প কেন্দ্র ও হাট, যেখানে প্রধানত চাদর, কম্বল, লুঙ্গি, গামছা ও উলের সুতার বাণিজ্য চলে। শাঁওইল গ্রাম ও আশেপাশের প্রায় ৫০টি গ্রামে গড়ে উঠেছে তাঁতপল্লী, যেখানে প্রায় ১০ হাজার তাঁতি পরিবার তাদের জীবন-জীবিকা নির্বাহ করেন । হাটটি সপ্তাহে দুই দিন (রবিবার ও বুধবার) বসে, এবং প্রতিদিন ছোটখাটো বেচাকেনাও চলে ।

ইতিহাস
শাঁওইল গ্রামে তাঁতি সম্প্রদায়ের বসবাস বহু প্রজন্ম ধরে চলে আসছে। প্রাচীন আমল থেকেই এই গ্রামে গড়ে উঠেছে এক ভিন্নধর্মী হাট, যেখানে চাদর ও কম্বলের উলের সুতার কেনাবেচা হতো। পরবর্তীতে মানুষের মুখে মুখেই এই হাটের নাম হয়ে যায় চাদর কম্বল গ্রামের হাট ।  

ছোট উদ্যোক্তাদের চোখে বড় স্বপ্ন বাস্তবায়িত হয়েছে মাত্র ছয় বছর আগে, যখন এসএমই ফাউন্ডেশন তাঁতশিল্পকে সহায়তা ও প্রশিক্ষণের আওতায় আনে । এতে শাওইল গ্রামের তাঁতীরা আধুনিক বিদ্যুৎচালিত তাঁতে শাল-চাদর, কম্বল ও সুতারদড়ি তৈরি করতে সক্ষম হয়েছেন।

তাঁতশিল্প ও উৎপাদিত পণ্য
শাঁওইল তাঁতশিল্প ও হাটের তাঁতশিল্পের মধ্যে রয়েছে:  লুঙ্গি, গামছা, শতরঞ্জি, শাড়ি, শাল-চাদর, কম্বল, সুতারদড়ি। আর শাল চাদরের প্রচলন নব্বই দশকের শেষ দিকে শুরু হয়, যখন দেশে গার্মেন্টস ও সোয়েটার ফ্যাক্টরি প্রতিষ্ঠিত হয়। মূল কাঁচামাল হলো সোয়েটার ফ্যাক্টরির পরিত্যক্ত উলের সুতার ঝুট, যা শাঁওইল হাটে বাছাই করে বিক্রি করা হয়। পূর্বে তাঁতীরা হস্তচালিত খটখটি বা গর্ত তাঁতে দৈনিক ৫–৭টি শাল তৈরি করতেন; এখন বিদ্যুৎচালিত তাঁতে এটি ২০–২২টি পৌঁছায়, যার ফলে শ্রম কম ও লাভ দ্বিগুণ।

শাঁওইল হাট
শাওইল হাটে প্রতিদিন সকাল ৪টা থেকে ১০টা পর্যন্ত ক্রয়-বিক্রয় চলে । হাটের সময় গ্রামে মেলা-সদৃশ পরিবেশ থাকে। এখানে দেশের বিভিন্ন জেলা ও বিদেশ থেকে পাইকাররা আসে চাদর, কম্বল ও সুতারদড়ি কিনতে ।

অর্থনৈতিক গুরুত্ব
শাঁওইল তাঁতশিল্প বগুড়াসহ উত্তরাঞ্চলের কয়েকটি জেলার অর্থনীতিতে গুরুত্বপূর্ণ অবদান রাখে। সংবাদপত্রের প্রকাশিত সংবাদ অনুযায়ী সুতার মার্কেট বার্ষিক ১২০ কোটি টাকা, উষ্ণ পোশাক মার্কেট বার্ষিক ৮০ কোটি টাকা ও পূর্ণ বাজারের বার্ষিক টার্নওভার প্রায় ২,০০০ কোটি টাকা 

 তথ্যসূত্র